घमासान युद्ध हो रहा था। इतने में एक आघात कर्णसिंह को लगा, जिससे वे बेहोश हो गए। कलावती ने दोनों हाथों से शस्त्र संचालन कर पति के आसपास स्थित सारे शत्रु सैनिकों का सफाया कर दिया। युद्ध उत्साही क्षत्रिय सैनिकों के आगे यवन सेना पराजित हुई। विजय हासिल कर रानी कलावती अपने घायल पति को लेकर वापिस लौटीं। राजवैद्य ने परीक्षण कर बताया कि विषैले शस्त्र से आघात लगने के कारण राजा कर्णसिंह बेहोश हुए हैं, उनके विष को चूसने के सिवाय और कोई उपाय नहीं है। विष चूसने वाले के जीवित रहने की सम्भावना कम थी, क्योंकि शत्रु द्वारा प्रयुक्त जहर बहुत विषैला था। इससे पहले कि विष चूसने वाले की खोज की जाती या उसे तलाश करने का प्रयास किया जाता, रानी ने स्वयं उस मारक विष को चूस लिया। विष चूसने की विधि में कलावती निपुण नहीं थीं, फिर भी पति के प्राणों की रक्षार्थ उसने अविलम्ब यह कार्य किया। जब राजा कर्णसिंह की बेहोशी टूटी और उन्होंने अपने नेत्र खोले तो समीप ही पड़ी प्रेम-प्रतिमा की मृत देह नजर आई। अपने प्राणोत्सर्ग कर पति के प्राणों की रक्षा करने वाली रानी कलावती का त्याग अविस्मरणीय व वन्दनीय है।